**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 01.03.2024, ora 08.00 – 02.03.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 02.03.2024, ora 07.00**

**RÂURI**

Debitele au fost în general staționare, exceptând cursurile inferioare ale Someşului şi Mureșului unde au fost în scădere.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Someș, Crișul Repede, Mureș (exceptând râurile din bazinele Târnavelor), în bazinele superioare ale Turului, Jiului, Oltului, Lotrului, Cibinului, Buzăului, Sucevei, Moldovei, Trotușului, bazinul superior și mijlociu al Bistriței, cursurile Siretului și Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Argeș, Rm. Sărat, Bârlad, cursul Ialomiței, unii afluenți din bazinele inferioare ale Jiului, Oltului, afluenții Prutului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare exceptând cursurile inferioare ale Someşului şi Mureşului unde vor fi în scădere.

Pe râurile din nordul, centrul şi sud-vestul țării sunt posibile creşteri uşoare de niveluri şi debite ca urmare a cedării apei din startul de zăpadă, precipitațiilor (slabe) prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 01.03.2024 – 02.03.2024 a fost în creștere, având valoarea de 6800 m3/s, peste media multianuală a lunii februarie (5300 m3/s).

În aval de Porţile de Fier debitele au fost în creștere pe sectorul Gruia – Calafat, în scădere pe sectoarele Bechet – Tr. Măgurele și Călărași - Tulcea și relativ staționare pe sectorul Zimnicea – Oltenița.

Debitul la intrarea în țară (secțiunea Baziaș) va fi în staționar (6800 m3/s).

În aval de Porţile de Fier, debitele vor fi în creștere pe sectorul Gruia – Bechet și în scădere pe sectorul Corabia – Tulcea.

***Se situează în faza I-a de apărare următoarele sectoare de dig:***

* Sulina, R3 și Tudor Vladimirescu (din administrarea ANAR); Chilia Veche și Nufăru-Victoria (din administrarea consiliilor locale) - jud. Tulcea.

**2.** **Situația meteorologică în intervalul 01.03.2024, ora 08.00 – 02.03.2024, ora 06.00**

**ÎN ŢARĂ**

Valorile termice diurne au fost în continuare mai ridicate decât cele normale pentru prima zi a lunii martie în toată țara, dar cu abateri mai mari în regiunile intracarpatice, izolat de până la 10...11 grade, unde au caracterizat o vreme deosebit de caldă. Cerul a fost mai mult noros și temporar a plouat slab, local în Oltenia, pe arii mai restrânse în Muntenia, Transilvania, Crișana și jumătatea de nord a Moldovei și izolat în Banat și Maramureș. La munte, la peste peste 200o m trecător a nins slab. Vântul a suflat în general moderat în regiunile sudice și sud-vestice, temporar cu intensificări la începutul intervalului în sudul Banatului, cu viteze de 60...70 km/h, precum și în zona înaltă a Carpaților Meridionali, unde au fost intervale cu rafale de 90...110 km/h. S-a menținut strat de zăpadă local la munte, în continuă diminuare și măsura *- în platformele stațiilor meteorologice* - până la 138 cm în Munții Făgăraș și 134 cm în Munții Călimani. Temperaturile maxime s-au încadrat între 6 grade la Rădăuți, Suceava și Târgu Neamț și 19 grade la Jimbolia și Timișoara, iar la ora 06 se înregistrau valori termice cuprinse între 3 grade la Miercurea Ciuc și 13 grade la Baia Mare. La începutul intervalului pe spații mici în Moldova și izolat pe litoral s-a semnalat ceață.

Observație - de ieri de la ora 06 au fost în vigoare 5 atenționări cod galben, 2 emise de către SRPV Timișoara, 2 de către CNPM București pentru Muntenia și 1 de către SRPV Bacău.

**LA BUCUREŞTI**

Valorile termice au fost comparabile cu cele din intervalul precedent și au continuat să se situeze peste mediile multianuale (cu abateri mai mari la temperaturile nocturne). Cerul a fost mai mult noros și în primele ore ale intervalului, în unele cartiere, trecător a plouat slab, iar vântul a suflat slab și moderat. Temperatura maximă a fost de 11 grade, iar la ora 06 se înregistrau 5 grade la Afumați și 6 grade la Filaret și Băneasa.

**3. Prognoza meteorologică în intervalul 02.03.2024, ora 08.00 – 03.03.2024, ora 08.00**

**ÎN ŢARĂ**

Valorile termice se vor situa peste cele caracteristice acestei date. Cerul va fi mai mult noros și temporar va ploua slab, ziua local în Banat și Oltenia și izolat în Crișana, Transilvania și Muntenia, iar noaptea pe spații mici în regiunile estice. Pe crestele Carpaților Meridionali vor fi precipitații mixte. Vântul va sufla slab și moderat, cu unele intensificări pe parcursul zilei în sudul Banatului și la munte. Temperaturile maxime se vor încadra în marea lor majoritate între 10 și 16 grade, iar cele minime vor fi cuprinse între 1 și 8 grade. Dimineața și noaptea, izolat, va fi ceață.

**LA BUCUREŞTI**

Valorile termice se vor situa peste cele caracteristice acestei date. Cerul va fi mai mult noros, însă condițiile de ploaie vor fi reduse. Vântul va sufla slab și moderat. Temperatura maximă se va situa în jurul valorii de 11 grade, iar cea minimă va fi de 3...4 grade.

1. ***CALITATEA APELOR***

***Administrația Națională Apele Române*** informează despre producerea, in data de 01.03.2024, ora 19.00, unei poluări accidentale cu substanțe chimice (acid clorhidric) a apei râului Hodinău, pe raza orașului Târgu Jiu, județul Gorj. Poluatorul este SC ARTEGO S.A unde, in urma manipulării greșite unui container, o cantitate de aprox. 500 litri acid clorhidric (concentrație 32%) s-a scurs pe suprafața betonată a platformei și apoi în rețeaua pluvială. Masuri: deplasare în teren echipe operative din cadrul S.G.A. Gorj ( G.R.A. şi Laborator de calitatea apei), pentru verificare, monitorizare si recoltare de probe de apa.

S – au prelevat probe de apă din trei secțiuni:

* o probă de apă din căminul -evacuare ape tehnologice si meteorice;
* o probă de apă din emisar, pârâul Hodinău;
* o proba de apă - râul Jiu – gura de vărsare zona Insulița.

În urma evenimentului, s-au luat măsurile necesare de către personalul S.C. ARTEGO S.A. conform PPCA, dirijându-se întreaga cantitate de HCl prin spălare cu multa apă, spre rețeaua de canalizare menajeră din incinta societății care deversează în rețeaua de canalizare a orașului Tg-Jiu, spre stația de epurare a acestuia.

Se va monitoriza zona și în cursul zilei de 02.03.2024, prin prelevarea probelor de apă din cele trei secțiuni.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrării apei din sursa r. Miletin – ac.Halceni.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se menține situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor de la 33.0 l/s la 26.0 l/s la sursa r. Bahlui – ac.Pârcovaci corespunzator treptei III de aplicare a restricțiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: S.C. AQUAVAS S.A. VASLUI – Sucursala Vaslui din acumularea Solesti.

***Administratia Bazinala de Apă Olt***

* **Judetul Brasov:** Incepand cu data de 21.12.2023 Compania APA Brasov S.A. anunta inceperea diminuarii preluarii de apa bruta din Acumularea Sacele – pr.Tarlung cu 450 l/s si inceperea compensarii necesarului de apa din sursa subterana de rezerva - Front captare A.N.I.F. – zona Harman Prejmer (aplicare prevederi “Plan de restrictii si folosire a apei in periodele deficitare”). Nu s-au impus restrictii de alimentare cu apa la populatie.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate in data de 29.02.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stația AR-2 (judetul Arad).** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului și vegetației**

***Garda Forestiera Râmnicu Vâlcea*** informează despre producerea, în 28.02.2024, ora 16.00, unui incendiu care a afectat 0.5 ha litiera într-un fond forestier de stat pe raza loc Scoarța, OS Cărbunești, jud Gorj. Incendiul a fost stins in aceeași zi, la ora 18.30, prin intervenția unui silvicultor si a doi cetățeni. Cauza: foc deschis in apropierea pădurii.

***Garda Forestiera Râmnicu Vâlcea*** informează despre producerea, în 28.02.2024, ora 14.30, unui incendiu care a afectat 0.5 ha litiera într-un fond forestier de stat pe raza loc Vladimir, OS Cărbunești, jud Gorj. Incendiul a fost stins in aceeași zi, la ora 16.00, prin intervenția unui silvicultor si a patru cetățeni. Cauza: foc deschis in apropierea pădurii.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**